CELEX: 32020D0396
Language: sk
Date: 2020-03-04 00:00:00
Title: Vykonávacie rozhodnutie Komisie (EÚ) 2020/396 zo 4. marca 2020 o navrhovanej iniciatíve občanov s názvom „Voliči bez hraníc, Plné politické práva pre občanov EÚ“ [oznámené pod číslom C(2020) 1298] (Iba anglické znenie je autentické)

13.3.2020   
               
               
                  SK
               
               
                  Úradný vestník Európskej únie
               
               
                  L 77/3
               
            
         VYKONÁVACIE ROZHODNUTIE KOMISIE (EÚ) 2020/396
         zo 4. marca 2020
         o navrhovanej iniciatíve občanov s názvom „Voliči bez hraníc, Plné politické práva pre občanov EÚ“
         [oznámené pod číslom C(2020) 1298]
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6,
         keďže:
         
                     (1)
                  
                  
                     Ciele navrhovanej iniciatívy občanov s názvom Voliči bez hraníc, Plné politické práva pre občanov EÚ sa týkajú nasledovného:
                     „Žiadame reformy na posilnenie existujúcich práv občanov EÚ voliť a byť volený v európskych a komunálnych voľbách v krajine ich pobytu a nové právne predpisy na rozšírenie týchto práv na regionálne a celoštátne voľby a referendá. Hlavné ciele:
                     
                                 —
                              
                              
                                 Odstrániť prekážky, ktoré občanom EÚ bránia v tom, aby sa registrovali s cieľom voliť a byť zvolený v európskych a miestnych voľbách buď v ich krajine bydliska alebo v ich krajine pôvodu.
                              
                           
                                 —
                              
                              
                                 Opätovne potvrdiť všeobecné volebné právo ako základné právo a hodnotu. Občania EÚ by mali mať právo rozhodnúť sa, či chcú voliť vo svojej krajine pobytu alebo vo svojej krajine pôvodu, a to vo všetkých voľbách a referendách.
                              
                           
                                 —
                              
                              
                                 Preskúmať vplyv takejto skutočnej europeizácie hlasovacích práv, potrebné bezpečnostné záruky, ako aj to, ako by mohli zahŕňať štátnych príslušníkov tretích krajín. Týmito reformami sa odstráni škvrna na tvári európskej demokracie a vytvorí priestor pre nadnárodnú politiku.“
                              
                           
               
                     (2)
                  
                  
                     Príloha, ktorú v súvislosti s navrhovanou iniciatívou občanov poskytli organizátori, obsahuje ďalšie informácie o týchto cieľoch. Uvádza sa v nej, že počet občanov EÚ, ktorí žijú a pracujú v členskom štáte inom, než je členský štát ich národnosti, neustále rastie, ale v dôsledku obmedzení a prekážok brániacich uplatňovaniu ich hlasovacích práv v ich krajine pobytu majú často pocit, že v miestnej politike nie sú dostatočne zastúpení. Podľa tejto prílohy „nízka účasť mobilných občanov EÚ na miestnych a európskych voľbách nie je prekvapujúca, keďže v krajine ich pobytu im je stále poskytnuté len právo hlasovať v komunálnych a európskych voľbách, no nie je im umožnené zúčastniť sa na voľbách a demokratických procesoch, na ktorých skutočne záleží“. Cieľom navrhovanej iniciatívy je preto „urobiť z európskeho občianstva občianstvo skutočné“ a „urobiť krok smerom k všeobecnému hlasovaciemu právu“ tak, že sa občanom EÚ dajú plné politické práva, „povzbudí sa lepšia integrácia“ a „pomôže sa vybudovať nadnárodná európska demokracia“.
                  
               
                     (3)
                  
                  
                     Organizátori predložili doplňujúce informácie vo forme brožúry.
                  
               
                     (4)
                  
                  
                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.
                  
               
                     (5)
                  
                  
                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.
                  
               
                     (6)
                  
                  
                     Pokiaľ ide o cieľ uvedený v odseku 1 prvej zarážke, konkrétne „odstrániť prekážky, ktoré občanom EÚ bránia v tom, aby sa registrovali s cieľom voliť a byť zvolený v európskych a miestnych voľbách buď v ich krajine bydliska alebo v ich krajine pôvodu“, Komisia by v tejto oblasti mala právomoc prijať návrh právneho aktu Únie na základe článku 22 ZFEÚ.
                  
               
                     (7)
                  
                  
                     Pokiaľ ide o cieľ uvedený v odseku 1 druhej zarážke, konkrétne „opätovne potvrdiť všeobecné volebné právo ako základné právo a hodnotu. Občania EÚ by mali mať právo rozhodnúť sa, či chcú voliť vo svojej krajine pobytu alebo vo svojej krajine pôvodu, a to vo všetkých voľbách a referendách“, Komisia by v tejto oblasti mala právomoc prijať návrh právneho aktu Únie na základe článku 25 ods. 2 ZFEÚ.
                  
               
                     (8)
                  
                  
                     Pokiaľ ide o cieľ uvedený v odseku 1 tretej zarážke, konkrétne „preskúmať vplyv takejto skutočnej europeizácie hlasovacích práv, potrebné bezpečnostné záruky, ako aj to, ako by mohli zahŕňať štátnych príslušníkov tretích krajín“, Únia je na základe článku 79 ods. 4 ZFEÚ oprávnená „ustanoviť opatrenia na povzbudzovanie a podporu činnosti členských štátov s cieľom presadzovať integráciu štátnych príslušníkov tretích krajín, ktorí sa oprávnene zdržiavajú na ich územiach, pričom je vylúčená akákoľvek harmonizácia zákonov a iných právnych predpisov členských štátov“. Článok 79 ods. 4 ZFEÚ by teda umožňoval prijať návrh Komisie na výskumný program o demokracii/hlasovacích právach EÚ, v ktorom by sa zvážila miera, do akej by sa mohli posilniť občianske práva štátnych príslušníkov tretích krajín, ktorí majú pobyt na území Únie.
                  
               
                     (9)
                  
                  
                     Z uvedených dôvodov preto žiadna zo súčastí navrhovanej iniciatívy zjavne nie je mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 6 ods. 3 písm. c) nariadenia (EÚ) 2019/788.
                  
               
                     (10)
                  
                  
                     Skupina organizátorov bola vytvorená a kontaktné osoby určené v súlade s článkom 5 ods. 1 až 3 nariadenia.
                  
               
                     (11)
                  
                  
                     Navrhovaná iniciatíva nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 ZEÚ a právami zakotvenými v Charte základných práv Európskej únie.
                  
               
                     (12)
                  
                  
                     Navrhovaná iniciatíva s názvom Voliči bez hraníc, Plné politické práva pre občanov EÚ by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Navrhovaná iniciatíva občanov s názvom Voliči bez hraníc, Plné politické práva pre občanov EÚ sa týmto registruje.
         
         
            Článok 2
            Registrácia iniciatívy občanov s názvom Voliči bez hraníc, Plné politické práva pre občanov EÚ sa uplatňuje odo dňa prijatia tohto rozhodnutia.
         
         
            Článok 3
            Toto rozhodnutie je určené organizátorom iniciatívy občanov s názvom Voliči bez hraníc, Plné politické práva pre občanov EÚ, ktorú zastupujú pani Anna COMACCHIO a pani Claire DAUTCOURT, konajúce zároveň ako kontaktné osoby.
         
         
            V Bruseli 4. marca 2020
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.